《和贾鸿举移竹》
宋代·黄希旦

琳房珠馆何虚寂，宝砌无尘苔藓碧。仙翁倚槛静吟哦，却忆筼筜拂岩石。

劲节虚心守岁寒，未尝暂变风霜色。移来迢递不辞劳，深根讶向瑶台植。

渐承春意叶青青，时惹天香烟幂幂。月笼翠影尚萧疏，露被繁枝谗滴沥。

迎风闲夜拟龙吟，结实他年期凤食。非才终约老烟霞，此际谬当亲采择。

寄言红紫莫相猜，彼此无情蒙化力。逢时剪拂任他人，沈去葛陂都咫尺。

作者简介：宋邵武人，一名晞，字姬仲，自号支离子。入九龙观为道士。神宗熙宁中召至京师，典太乙宫事。病卒，年四十二。有《支离集》、《竹堂集》。